CELEX: 62022CN0085
Language: da
Date: 2022-02-08 00:00:00
Title: Sag C-85/22: Sag anlagt den 8. februar 2022 — Europa-Kommissionen mod Republikken Bulgarien

4.4.2022   
            
            
               DA
            
            
               Den Europæiske Unions Tidende
            
            
               C 148/17
            
         
      Sag anlagt den 8. februar 2022 — Europa-Kommissionen mod Republikken Bulgarien
      (Sag C-85/22)
      (2022/C 148/24)
      Processprog: bulgarsk
      
         Parter
      
      
         Sagsøger: Europa-Kommissionen (ved Gr. Kolewa og C. Hermes)
      
         Sagsøgt: Republikken Bulgarien
      
         Sagsøgerens påstande
      
      
                  1)
               
               
                  Det fastslås, at Republikken Bulgarien har tilsidesat sine forpligtelser i henhold til artikel 4, stk. 4, og artikel 6, stk. 1, i direktiv 92/43/EØF (1) om bevaring af naturtyper samt vilde dyr og planter (herefter »habitatdirektivet«) idet den:
                  
                              —
                           
                           
                              ikke hurtigst muligt og inden for højst seks år har udpeget 194 af de i alt 229 lokaliteter af fællesskabsbetydning i medfør af beslutning 2009/93/EF, 2009/91/EF og 2009/92/EF af 12. december 2008 og afgørelse 2013/23/EF af 16. november 2012, som særlige bevaringsområder,
                           
                        
                              —
                           
                           
                              systematisk og konsekvent ikke har overholdt sin forpligtelse til at udpege de detaljerede bevaringsmålsætninger, som er specifikke for disse områder,
                           
                        
                              —
                           
                           
                              systematisk og konsekvent ikke har overholdt sin forpligtelse til at iværksætte de nødvendige bevaringsforanstaltninger, der opfylder de økologiske behov for naturtyperne i bilag I og de arter i bilag II, der findes på lokaliteterne, og
                           
                        
                              —
                           
                           
                              ikke har gennemført artikel 6, stk. 1, korrekt i den nationale lovgivning.
                           
                        
            
                  2)
               
               
                  Republikken Bulgarien tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Nærværende sag vedrører Bulgariens ukorrekte gennemførelse af habitatdirektivets artikel 6, stk. 1, og ukorrekte anvendelse af dette direktivs artikel 4, stk. 4, og 6, stk. 1.
      I henhold til artikel 4, stk. 4, er det bl.a. en betingelse, at den pågældende medlemsstat, når en lokalitet af fællesskabsbetydning er udvalgt efter fremgangsmåden i samme bestemmelses stk. 2, udpeger denne lokalitet som særligt bevaringsområde hurtigst muligt og inden for højst seks år. I dommen af 17. december 2020, Kommissionen mod Grækenland (C-849/19, ikke trykt i Sml., EU:C:2020:1047) forklarede Domstolen, at medlemsstaterne også er forpligtede til at fastsætte specifikke bevaringsmålsætninger for hvert særlige bevaringsområde. Det fremgår af habitatdirektivets artikel 6, stk. 1, at for de særlige bevaringsområder iværksætter medlemsstaterne de nødvendige bevaringsforanstaltninger, hvilket i givet fald kan indebære hensigtsmæssige forvaltningsplaner, som er specifikke for lokaliteterne eller integreret i andre udviklingsplaner, samt de relevante retsakter, administrative bestemmelser eller aftaler, der opfylder de økologiske behov for naturtyperne i bilag I og de arter i bilag II, der findes på lokaliteterne.
      Det er Kommissionens vurdering, at Republikken Bulgarien ikke har overholdt sine forpligtelser i henhold til de bestemmelser, der er nævnt ovenfor, til at udpege særlige bevaringsområder inden for den fastsatte frist, at fastsætte de detaljerede bevaringsmålsætninger, som er specifikke for disse områder, at iværksætte de nødvendige bevaringsforanstaltninger og på korrekt vis at gennemføre habitatdirektivets artikel 6, stk. 1, i den nationale lovgivning.
      
         (1)  EFT 1992, L 206, s. 7